এই যে পাঠ্যবইয়ের বাইরে পৃথিবী বিশালের সন্ধান দেয়া এই-ই তো প্রকৃত শিক্ষকের কাজ। আমার বেড়ে ওঠার শহর কুমিল্লায় আপনার ছাত্র প্রাবন্ধিক-গবেষক শান্তনু কায়সারকে পেয়েছি। তাঁর ‘তৃতীয় মীর’ বইয়ের উৎসর্গপত্র দেখে লোভ হতো এমন শিক্ষকের জন্য-‘যার কাছে পাঠ্যবইয়ের বদলে জীবন শেখা যায়’। শান্তনু কায়সারের কাছেই জেনেছি কলকাতার গভর্নমেন্ট কমার্শিয়াল ইনস্টিটিউটে আপনার অন্যতম ছাত্র ছিলেন অরুণ চট্টোপাধ্যায়, পরবর্তীকালে যিনি আমাদের মহানায়ক উত্তমকুমার। ‘উত্তমকুমার থেকে শান্তনু কায়সার’ এই বিশাল ছাত্র-পরম্পরার কথা আপনি উল্লেখ করতেন সগর্বে। ছাত্রগর্বে গরীয়ান শিক্ষক শওকত ওসমান আপনাকে শিক্ষক হিসেবে খুব প্রয়োজন ছিল আমাদের এই প্রজন্মেরও।